Rahandusministeerium Teie 04.06.2024 nr 1.1-10.1/2627-1

info@rahandusministeerium.ee Meie 12.06.2024 nr 4/98

**Arvamuse esitamine määruse „Rahvusvaheliseks liikluseks**

**avatud piiripunktid“ muutmise eelnõu kohta**

Lugupeetud Mart Võrklaev!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust Vabariigi Valitsuse määruse „Vabariigi Valitsuse 25. juuni 2002. aasta määruse nr 205 „Rahvusvaheliseks liikluseks avatud piiripunktid“ muutmine“ eelnõu kohta, millega muudetakse Koidula maanteepiiripunkti lahtioleku aegasid. Oleme eelnõuga tutvunud ning edastame järgnevalt Kaubanduskoja seisukohad eelnõu kohta:

1. Eelnõu §-ga 1 soovitakse Vabariigi Valitsuse 25. juuni 2002. aasta määrust nr 205 „Rahvusvaheliseks liikluseks avatud piiripunktid“ määruse lisa 1 kehtestada uues sõnastuses. Määruse lisas 1 on loetelu maanteepiiripunktidest ning teave piiriületuse võimaluste ja piirangute kohta. Kehtiva määruse järgi on Võru maakonnas Setomaa vallas Karisilla-Petseri maanteel asuvas Koidula piiripunktis võimalik piiripunkti läbida ööpäevaringselt. Eelnõu lisa 1 kohaselt seatakse piiri- ja tollikontrolli läbimiseks ajaline piirang ning edaspidi on Koidula piiripunkt avatud päevasel ajal kell 5:30-21:30.

Kaubanduskoda ei toeta eelnõuga kavandatud muudatust, mille kohaselt on edaspidi Koidula piiripunkt avatud päevasel ajal kell 5:30-21:30. Eelnõu seletuskirja lk 4 kohaselt ei too muudatus, millega piiratakse isikute, transpordivahendite ja kaupade liikumist Koidula maanteepiiripunkti kaudu öisel ajal, kaasa olulist ja suurt negatiivset mõju, vaid eeldab piirkonna elanikelt ja ettevõtjatelt mõõdukat kohanemist. Meie hinnangul ei saa nõustuda väitega, et plaanitavad muudatused ei omaks olulist ja suurt negatiivset mõju, kuna muudatuste tulemusel muutuvad piiripunkti ootejärjekorrad pikemaks.

Eelnõu seletuskirjas (lk 5) on kirjas, et kaubavahetusega tegelevate ettevõtjate jaoks on mõju ulatus keskmine ning kui öisel ajal tollivormistust ei teostata, pikenevad kaubaveoautode ootejärjekorrad. Lisaks on seletuskirjas välja toodud, et öösel ületab piiri 10-15 veoautot, kuid arvestamata on jäetud, et juhul kui piiripunkti lahtiolekuaega lühendada, siis suureneb kümne päevaga veoautode järjekord eeldatavalt umbes 100 auto võrra. Praegu on Koidulas elavas järjekorras umbes 280 veokit, kogu järjekorras umbes 460 veokit ning ooteaeg ligi 145 tundi.[[1]](#footnote-2) Juhime Teie tähelepanu asjaolule, et kui juba praegu on ooteajad piiri läbimiseks ning piiripunktil olevad ootejärjekorrad väga pikad, siis plaanitavad muudatused muudavad antud olukorda veelgi kehvemaks. Muuhulgas on oluline märkida, et ooteaegade pikenemise korral suurenevad märgtavalt veel ka autojuhtide palgakulud ehk tekib lisakulu ettevõtetele. Plaanitava muudatuse tulemusel on meie hinnangul riigi kulude kokkuhoid väga väike võrreldes negatiivsete mõjudega, mida piiripunkti ööseks kinnipanemine endaga kaasa toob. Sellest tulenevalt ei ole Kaubanduskoja hinnangul tegemist loogilise ning õigustatud muudatusega. Juhul kui ootejärjekord piiri ületamiseks oleks kadunud, siis oleks asjakohane teha piiripunkti lahtioleku aegades muudatusi, kuid kui juba praegu on piiripunktis olevad ooteajad ja järjekorrad väga pikad, siis ei ole kuidagi loogiline piiripunkti lahtiolekuaegasid lühendada. Kuna juba praegu on piiripunkt ülekoormatud Soome ning Narva piiriületuste sulgemise tõttu, siis ei ole Kaubanduskoja hinnangul õigustatud Koidula piiripunkti lahtiolekuaega lühendada.

Lisaks eelkirjeldatule leiab Kaubanduskoda, et piiripunkti lahtiolekuaja lühendamine olukorras, kus ootejärjekord on niigi pikk, tekitab olukorra, kus ööbimisvõimaluse puudumisel ootealal, peavad sõidukid peatuma maantee ääres, mis suurendab liiklusõnnetuste riski ja rikub ümbruskonna ökoloogilist tasakaalu. Muuhulgas kannatavad plaanitavate muudatuste tõttu ka Eesti kodanikud, kes igapäevaselt piiri ületavad.

Lugupidamisega

/allkirjastatud digitaalselt/

Mait Palts

Peadirektor

Ireen Tarto ireen.tarto@koda.ee

1. [GoSwift | Ootejärjekorrad (eestipiir.ee)](https://eestipiir.ee/yphis/borderQueueInfo.action) [↑](#footnote-ref-2)